Kosovë: Ambasada amerikane dhe kryeministri në detyrë kërkojnë shmangien e ndarjeve etnike në kohë pandemie
Futja në karantinë të dy komunave ne veri të Kosovës nxiti shumë reagime e kritika ndaj qeverisë në detyrë. 
Ambasada amerikane në Prishtinë bëri thirrje të dielën që të lihen anash ndarjet ndërmjet komuniteteve në kohën e përballjes më virusin COVID-19. Komentet e ambasadës pasuan debatet që u nxitën pas futjes në karantinë të komunës së Mitrovicës së Veriut dhe komunës së Zveçanit, të banuara me shumicë serbe. Presidenti i Kosovës, Hashim Thaçi, Lidhja Demokratike si dhe partitë opozitare kritikuan qeverinë në detyrë për situatën në veriun e Kosovës, duke theksuar se ajo po lejon kësisoj “ndërhyrjen e Serbisë”. Në një komunikatë të ambasadës përgëzohen “përpjekjet e vazhdueshme të profesionistëve të shëndetësisë dhe të tjerëve që janë duke punuar shumë, me rrezik të madh, për të penguar zgjerimin e COVID-19 në Kosovë. Ata kanë nevojë për mbështetjen e të gjithëve. Të punoni së bashku, duke ndjekur udhëzimet e profesionistëve të shëndetësisë dhe duke lënë anash ndarjet ndërmjet komuniteteve është thelbësore për ta mundur COVID-19-tën”, thuhet në komunikatë. Kryeministri në detyrë i Kosovës, Albin Kurti, tha të dielën ndërkaq se është ministria e Shëndetësisë që ka shpallur karantinën në ato dy komuna. “Jemi angazhuar maksimalisht që të ndalim shpërndarjen e virusit duke ndihmuar të gjithë qytetarët dhe secilin prej tyre pa dallim komune dhe etnie. Ne e dimë që Serbia ka pretendime ndaj shtetit tonë të pavarur të cilën ajo nuk e njeh. Ne e dimë që ajo ndërmerr veprime edhe kundër institucioneve tona, posaçërisht në veri. Të gjitha këto ne po i raportojmë te KFOR-i dhe faktorët tjerë ndërkombëtarë. Ne veprojmë e sillemi me kujdes sidomos në këtë kohë kur askush nuk mund të ketë prioritet tjetër përveç shëndetit publik”, tha ai në një videopostim ne llogarinë e tij në facebook. “Po ka politikanë e zyrtarë të lartë në Beograd që duan konflikt në Kosovë sidomos në veri të Ibrit, mirëpo ka politikanë e zyrtarë të lartë edhe në Prishtinë që duan konflikt në Kosovë sidomos në veri të Ibrit. Ata duan të provokojnë tensione sepse ata duan incidente. Projekti i tyre i shkëmbimit territorial sikur të realizohej do të shkaktonte konflikte e gjakderdhje të reja. Ai projekt dështoi. Tash duan konflikte e gjakderdhje në terren për t’u rikthyer te shkëmbimi territorial, përkatësisht te ndarja e Kosovës. Krejt njëjtë është edhe ajo intenca për të shpallur gjendje të jashtëzakonshme me çdo kusht e çmim; pasi që nuk arritën ta shpallin për ta bërë, duan ta bëjnë që ta shpallin. Ju bëj thirrje të gjithë shqiptarëve, serbëve dhe pakicave tjera në Kosovë, e posaçërisht në Mitrovicë, që të kenë kujdes, që ta ruajnë gjakftohtësinë e të mos bien në kurthin e atyre të cilët për t’i zbrazur shampanjat e tyre, kanë nevojë të derdhët gjaku jonë. Mos bini në provokime e insinuate e intriga të ndryshme. Ato janë kurthi në të cilin do të bien vet ata brenda”, tha kryeministri në detyrë. Numri i personave të infektuar me koronavirus në mjediset e banuara me serbë ka shkuar në 22, ndërsa një pjesëtar i këtij komuniteti ka vdekur nga pasojat e infektimit në një spital në Nish, një qytet në jug të Serbisë. Numri i përgjithshëm i të infektuarve në Kosovë sipas Institutit Kombëtar të Shëndetësisë Publike deri të dielën është 140.